Peste 100 de persoane au protestat, sâmbătă, în localitatea Corbeanca din județul Ilfov, față de nivelul ridicat al poluării. Oamenii se plâng că în urma arderii ilegale a unor deșeuri pe câmpurile din afara localității, aerul a devenit irespirabil.
Protestul a fost organizat de Asociația Civică Activ Corbeanca și va fi reluat periodic, la sfârșit de săptămână până când autoritățile vor stopa arderile ilegale de deșeuri și vor monta senzori pentru măsurarea poluării în localitate.
"Acest marș a fost primul dintr-o serie ce vor fi organizate în Ifov, în Capitală și oriunde în țară unde este necesar, atât timp cât va fi nevoie. De asemenea, calitatea aerului și crearea de centuri verzi nu pot lipsi din programul și prioritățile niciunui partid serios și al niciunui candidat serios la alegerile ce se apropie și, în același timp, nu pot lipsi din evaluarea personală pe care și-o face fiecare alegător responsabil", se arată în comunicatul de presă.